
Zadeva: OKROŽNICA o projektu Tradicionalni slovenski zajtrk v letu 2026

 
Spoštovana gospa ravnateljica, spoštovani gospod ravnatelj,
ob prihajajočem Tednu slovenske hrane, ki bo potekal od 16. do 22. novembra 2026, vas skupaj s partnerji
 vabimo, da tudi letos v petek, 20. novembra, izvedete Tradicionalni slovenski zajtrk (TSZ). Predlagamo, da del aktivnosti v tem tednu namenite ozaveščanju o prednostih lokalne oziroma slovenske hrane, razmisleku o naših prehranjevalnih navadah, skupnih obrokih v okviru družine, o pomenu rednega zajtrkovanja in zmanjševanju količine odpadne hrane. Letošnji TSZ praznuje 15 let izvajanja projekta in poteka pod sloganom »Slovensko na mizi – začnimo z zajtrkom!« 
Izvedba TSZ je prostovoljna, prijava na izvedbo pa ni potrebna. Pomembno je, da z zajtrkom ne nadomestite malice ter da vseh pet sestavin – kruh, maslo, med, mleko in jabolko oziroma drugo slovensko sveže ali suho sadje, kupite čim bližje ter da so vse pridelane in predelane v Sloveniji. Če boste navedene pogoje upoštevali, vam bo Ministrstvo za kmetijstvo povrnilo stroške nakupa živil. Višina pavšalnega nadomestila se letos zvišuje na 0,80 evra na otroka oziroma mladostnika. Zahtevek je potrebno izpolniti in vložiti v elektronski obliki. Dostopen bo na vstopnem spletnem mestu Agencije RS za kmetijske trge in razvoj podeželja http://e-kmetija.gov.si, ki bo tudi izvedla izplačilo pavšalnega nadomestila. Rok za vložitev zahtevka se bo začel 1. decembra in iztekel 21. decembra 2026.
Ob tej priložnosti bi vas radi spomnili na posebno vlogo, ki jo imajo kmetje in živilsko-predelovalna industrija v Sloveniji v verigi preskrbe s hrano. S svojim vsakodnevnim trudom ne zagotavljajo le kakovostnih domačih živil, temveč tudi soustvarjajo značilno podobo slovenske podeželske krajine. Z razumevanjem in spoštovanjem vloge slovenskih kmetov in živilcev lahko mlajšim generacijam približamo pomen lokalne samooskrbe in trajnostnega odnosa do prostora, v katerem živimo. Zavedanje, da trajnostno pomeni predvsem to, da lahko ljudje, ki soustvarjajo kulturno krajino, na podeželju s svojim delom dostojno živijo in ostajajo del živega podeželja, je ključno tudi za prihodnost naše prehranske varnosti in suverenosti.

Ob vse večjem zavedanju pomena zdravega in trajnostnega prehranjevanja poudarjamo tudi posebno vlogo, ki jo ima ekološko pridelana hrana. Če vam možnosti to dopuščajo, vas želimo spodbuditi, da za izvedbo zajtrka v čim večji meri izberete lokalne sestavine, pridelane na ekološki način. 
Več informacij, navodila in gradiva v zvezi z izvedbo TSZ boste našli na spletni podstrani projekta TSZ https://www.nasasuperhrana.si/tradicionalni-slovenski-zajtrk/. Posebej izpostavljamo tematski plakat z ilustracijo, ki jo je letos ustvarila ilustratorka Marta Bartolj. Prejeli ga boste po pošti. 
Spremljate nas lahko tudi na Facebook strani, komentarje ali vprašanja pa nam lahko pošljete  na elektronski naslov: tradicionalni-zajtrk.mkm@gov.si.

Veselimo se vašega sodelovanja pri obeleževanju Tedna slovenske hrane in izvedbi Tradicionalnega slovenskega zajtrka, ki bo pomembno prispevala k uspehu projekta. Za vaš prispevek se vam že vnaprej iskreno zahvaljujemo.
Z lepimi pozdravi.
  



      
                      Nataša Krese

vodja službe in vodja medresorske         delovne skupine TSZ

OSNOVNIM ŠOLAM S PRILAGOJENIM PROGRAMOM


ZAVODOM ZA VZGOJO IN IZOBRAŽEVANJE OTROK IN MLADOSTNIKOV S POSEBNIMI POTREBAMI














� Poleg vzgojno-izobraževalnih zavodov so partnerji projekta: Čebelarska zveza Slovenije kot pobudnica projekta, Ministrstvo za kmetijstvo, Agencija RS za kmetijske trge in razvoj podeželja, Ministrstvo za izobraževanje, znanost in mladino, Ministrstvo za kulturo, Ministrstvo za zdravje, Ministrstvo za okolje in prostor, Zavod RS za šolstvo, Nacionalni inštitut za javno zdravje, Kmetijsko gozdarska zbornica Slovenije, GZS – Zbornica kmetijskih in živilskih podjetij, Zadružna zveza Slovenije, Zveza slovenske podeželske mladine, Zveza društev ekoloških kmetov Slovenije in Obrtno-podjetniška zbornica Slovenije.

